มท 1 ประชุมผู้ว่าราชการจังหวัด 6 จังหวัด เตรียมมาตรการบรรเทาผลกระทบจากปัญหาฝุ่นละออง PM 2.5
รัฐมนตรีว่าการกระทรวงมหาดไทย ประชุมผู้ว่าราชการจังหวัด 6 จังหวัด เตรียมมาตรการบรรเทาผลกระทบจากปัญหาฝุ่นละออง PM 2.5พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เป็นประธานการประชุมหารือเพื่อติดตามการแก้ไขปัญหาสถานการณ์ฝุ่นละอองขนาดไม่เกิน 2.5 ไมครอน (PM 2.5) ผ่านระบบ Video Conference ร่วมกับผู้ว่าราชการจังหวัดนนทบุรี ปทุมธานี สมุทรปราการ สมุทรสาคร สมุทรสงคราม และนครปฐม พร้อมกล่าวว่า ขณะนี้ปัญหาค่าฝุ่นละออง เริ่มมีผลกระทบต่อชีวิตความเป็นอยู่ของประชาชนในพื้นที่กรุงเทพมหานครและจังหวัดปริมณฑลทั้ง 6 จังหวัด ซึ่งกระทรวงมหาดไทย ได้กำหนดมาตรการป้องกันและแก้ไขปัญหา และสั่งการให้ผู้ว่าราชการจังหวัดพื้นที่ที่ได้รับผลกระทบดำเนินมาตรการป้องกันและแก้ไขปัญหา โดยเฉพาะอย่างยิ่งการป้องกันและแก้ไขปัญหาจากแหล่งกำเนิด ส่วนกรณีประสบปัญหาวิกฤตสถานการณ์มลพิษทางอากาศ ให้จังหวัดพิจารณาดำเนินการออกมาตรการทางกฎหมายเพื่อควบคุมสถานการณ์ได้ทันทีนายชยพล ธิติศักดิ์ อธิบดีกรมป้องกันและบรรเทาสาธารณภัย รายงานขั้นตอนการปฏิบัติการเพื่อแก้ไขปัญหาฝุ่นละออง PM2.5 แบ่งเป็น 4 ระดับตามความรุนแรงของสถานการณ์ โดยระดับที่ 1 หากมีค่าฝุ่นน้อยกว่า 50 มคก./ลบ.ม. ทุกหน่วยราชการจะต้องดำเนินการตามอำนาจหน้าที่และกฎหมายที่มีอยู่ในสภาวะปกติ เพื่อให้กรุงเทพมหานครและจังหวัดปริมณฑลสะอาดและมีสิ่งแวดล้อมที่ดี  ระดับที่ 2 ค่าฝุ่นระหว่าง 50 – 75 มคก./ลบ.ม. หน่วยงานทุกหน่วยจะต้องมีมาตรการต่างๆ ให้เข้มข้นขึ้น  ระดับที่ 3 ค่าฝุ่นระหว่าง 75 - 100 มคก./ลบ.ม. ให้ผู้ว่าราชการกรุงเทพมหานคร และจังหวัดปริมณฑล ประกาศเป็นพื้นที่ควบคุมเหตุรำคาญ ยุติกิจกรรมที่ก่อให้เกิดมลพิษได้ทันที เพื่อให้สภาพอากาศกลับมาได้เหมือนเดิม  และระดับที่ 4 ค่าฝุ่น เกิน 100 มคก./ลบ.ม. ให้มีการประชุมคณะกรรมการสิ่งแวดล้อมแห่งชาติเป็นกรณีเร่งด่วนพิเศษ และพิจารณาเฉพาะวาระเดียวเพื่อพิจารณาแนวทางแก้ไขปัญหาฝุ่นละอองขนาดเล็ก โดยให้นายกรัฐมนตรีพิจารณาสั่งการอย่างใดอย่างหนึ่งจากนั้น ผู้ว่าราชการจังหวัด 6 จังหวัดที่ได้รับผลกระทบจากสถานการณ์ฝุ่นละอองขนาดเล็ก รายงานสถานการณ์มลพิษทางอากาศ และการดำเนินมาตรการป้องกันและแก้ไขปัญหา ทั้งการใช้อุปกรณ์ฉีดพ่นละอองน้ำในอากาศ การตรวจสอบการเผาไหม้เครื่องยนต์ของรถสาธารณะและรถส่วนตัวของประชาชน การตรวจสอบและกวดขันการปล่อยควันของโรงงานอุตสาหกรรม การป้องกันฝุ่นละอองพื้นที่ก่อสร้าง การจำกัดการเผาของเกษตรกร และการทำความสะอาดพื้นผิวถนน โดยในช่วงเทศกาลตรุษจีน ได้ขอความร่วมมือประชาชนเผากระดาษหรือจุดประทัดในที่ที่เหมาะสม เป็นต้นอย่างไรก็ตาม รัฐมนตรีว่าการกระทรวงมหาดไทย ยังสั่งการและเน้นย้ำให้ผู้ว่าราชการจังหวัด พิจารณาประเมินสถานการณ์ในพื้นที่และดำเนินมาตรการตามขั้นตอนการปฏิบัติการเพื่อบรรเทาผลกระทบจากสภาวะอากาศ โดยให้คำนึงถึงผลกระทบในวงกว้างด้วย สำหรับการประกาศหยุดการเรียนการสอนของสถานศึกษา ให้ประเมินสถานการณ์และพิจารณาร่วมกับหน่วยงานที่เกี่ยวข้อง โดย้คำนึงถึงสุขภาพของเด็กเป็นสำคัญ พร้อมบูรณาการหน่วยงานที่เกี่ยวข้องและหน่วยทหาร เข้มงวดกวดขันตรวจสอบการปล่อยควันของโรงงานอุตสาหกรรม ยานพาหนะสาธารณะและส่วนตัวทั้งทางบกและทางน้ำ รวมทั้งสั่งการให้องค์กรปกครองส่วนท้องถิ่น ดำเนินการในส่วนที่เกี่ยวข้องตามอำนาจหน้าที่ โดยขณะนี้ ขอให้ผู้ว่าฯ ทั้ง 6 จังหวัดดำเนินมาตรการในระดับที่ 2 และเตรียมความพร้อมปฏิบัติการในระดับที่ 3 หากสถานการณ์ของสภาพอากาศเข้าสู่ภาวะวิกฤต พร้อมขอให้กรมป้องกันและบรรเทาสาธารณภัย และทุกจังหวัดตรวจเช็คสภาพอากาศอย่างใกล้ชิด และรายงานกระทรวงมหาดไทยทราบ เพื่อหารือกับคณะกรรมการสิ่งแวดล้อมแห่งชาติต่อไป